b'\n_START_ARTICLE_\nModersm\xc3\xa5lskredsen\n_START_PARAGRAPH_\nModersm\xc3\xa5lskredsen er en kreds af mennesker der er f\xc3\xa6lles om k\xc3\xa6rligheden til modersm\xc3\xa5let og derfor \xc3\xb8nsker at styrke og udvikle det danske sprog s\xc3\xa5vel som det nordiske sprogf\xc3\xa6llesskab, som i kredsen opfattes som en umistelig del af den danske kulturarv._NEWLINE_Modersm\xc3\xa5lskredsen er bekymret over for tab af sproglige brugsomr\xc3\xa5der (s\xc3\xa5kaldte dom\xc3\xa6netab) og den anglificering af ordforr\xc3\xa5det, kredsen mener, man er vidne til i disse \xc3\xa5r. Herudover forholder man sig kritisk til det dansk, man m\xc3\xb8der i offentligheden og som angiveligt ofte lader meget tilbage at \xc3\xb8nske med hensyn til sprogrigtighed, velklang og veltalenhed._NEWLINE_Modersm\xc3\xa5lskredsens hjemmeside indeholder oplysende artikler og debatindl\xc3\xa6g af \xc3\xa6ldre og nyere ophav. Kildesamlingen Dansk tunge (ligeledes p\xc3\xa5 hjemmesiden) belyser skiftende tiders sprogsyn i form af tekster og tekstuddrag fra en lang r\xc3\xa6kke forfattere, digtere og sprogm\xc3\xa6nd._NEWLINE_Desuden udgiver kredsen tidsskriftet Budstikken. Nyt om dansk-nordisk sprog og sprogr\xc3\xb8gt fire gange om \xc3\xa5ret med artikler om sprog, sprogr\xc3\xb8gt og sprogpolitik p\xc3\xa5 de tre skandinaviske sprog.'